Diari Oficial de la Generalitat Valenciana


Sumari del DOGV 2999, del 26-05-1997 (1997/7597)

ORDRE de 23 d'abril de 1997, de la Conselleria de Cultura, Educació i Ciència, per la qual es convoca la Mostra de Teatre Jove'97.
----------------------------------------------------------------------------------------------------------------------------------

### Dades del document

Número de DOGV
:   2999

Data del DOGV
:   26-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7597


Data del document
:   23-04-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 23 d'abril de 1997, de la Conselleria de Cultura, Educació i Ciència, per la qual es convoca la Mostra de Teatre Jove'97.
  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, la funció de potenciar la promoció sociocultural de la joventut.
  
Per això, i de conformitat amb el que disposa l'article 47.1 del text refós de la Llei d'Hisenda Pública de la Generalitat Valenciana,
  
  
ORDENE
  
  
Primer
  
Es convoca la Mostra de Teatre Jove '97 i s'aproven les bases per les quals es regirà, i també el model d'instància, que figuren en els annexos I i II d'aquesta ordre.
  
  
Segon
  
L'import global màxim de les ajudes que es concediran serà de quatre milions de pessetes (4.000.000 PTA), a càrrec del capítol IV, concepte pressupostari 4721, línia de subvenció 404 del pressupost de l'Institut Valencià de la Joventut per a 1997.
  
  
DISPOSICIONS FINALS
  
  
Primera
  
S'autoritza el director general de l'Institut Valencià de la Joventut a adoptar les mesures necessàries per dur a terme el que disposa aquesta ordre.
  
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
  
Tercera
  
Aquesta ordre posa fi a la via administrativa, segons el que disposa l'art. 109.c de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú (LPAC), i contra ella es podrà interposar recurs contenciós administratiu després de la comunicació a la Conselleria de Cultura, Educació i Ciència, d'acord amb l'article 110.3 de la LPAC. El recurs contenciós administratiu s'interposarà davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació d'aquesta ordre en el Diari Oficial de la Generalitat Valenciana, segons el que disposa l'art. 58.3 de la Llei de la Jurisdicció Contenciosa Administrativa.
  
  
València, 23 d'abril de 1997
  
  
El conseller de Cultura, Educació i Ciència,
  
FRANCISCO CAMPS ORTIZ
  
  
Annex I
  
  
Bases per a participar en la Mostra de Teatre Jove '97
  
  
Primera. Objecte de la convocatòria
  
L'objecte d'aquesta convocatòria és realitzar una Mostra encaminada a la difusió d'espectacles teatrals realitzats per grups de joves.
  
  
Segona. Participants
  
2.1. Podran participar tots els grups de teatre constituïts per joves residents a la Comunitat Valenciana que tinguen entre 15 i 30 anys el dia que finalitze el termini de presentació d'instàncies.
  
2.2. També podran participar-hi els grups amb integrants que no s'ajusten a les edats esmentades, sempre que no superen el 20% del total dels actors i els papers que representen no siguen d'actors principals. Tot considerant que els grups només podran estar integrats pel director, els actors i aquelles persones que tinguen una funció imprescindible per al muntatge que presenten.
  
  
2.3. Les obres podran ser d'autor o de creació pròpia (textuals o de teatre corporal). En el primer cas, es recomana dedicar una especial atenció a autors valencians.
  
2.4. No es podran presentar obres inacabades ni tampoc obres seleccionades en anteriors edicions de la Mostra de Teatre Jove.
  
  
Tercera. Inscripcions
  
3.1. El termini d'inscripcions serà de 45 dies hàbils comptadors a partir de l'endemà de la publicació d'aquesta convocatòria en el DOGV. Si el termini finalitzara en dia inhàbil, en el marc de la Comunitat Valenciana, o en dissabte, s'entendrà prorrogat fins el primer dia hàbil següent.
  
3.2. Les inscripcions, dirigides a l'Institut Valencià de la Joventut i emplenades segons el model que s'acompanya com a annex II d'aquesta ordre, es podran presentar al registre de l'Institut Valencià de la Joventut (c/ de l'Hospital, 11 i c/ de Jeroni de Monsoriu, 19); als de les unitats territorials de l'Institut Valencià de la Joventut d'Alacant (Av. Aguilera, 1) i de Castelló (av. Germans Bou, 26); o per qualsevol dels mitjans que preveu l'art. 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
  
3.3. Documentació que s'ha de presentar:
  
a) Butlleta d'inscripció (segons el model que figura com a annex II), signada per qui represente el grup.
  
b) Relació dels components del grup, especificant-hi: nom, cognoms, edat i funció de cadascun dins del grup.
  
c) Fotocòpia del DNI dels components del grup.
  
d) Fotocòpia del CIF del grup.
  
e) Dossier on consten els principals conceptes dramatúrgics, el marc històric de l'obra, la descripció dels personatges i el plantejament estètic i escenogràfic.
  
f) La trajectòria del grup, indicant-hi totes les representacions que s'han fet del muntatge que presenten i també d'altres produccions teatrals.
  
g) Un vídeo, en sistema VHS, del muntatge que presenten.
  
h) Fitxa tècnica de l'espectacle, indicant-hi característiques d'espai, il·luminació, so i d'altres elements necessaris per a realitzar la representació.
  
  
  
  
Es recomana als grups que tinguen una cura especial en la presentació de la documentació i del vídeo (càmera fixa), ja que la comissió avaluadora es basarà en aquest material a l'hora de fer-ne la selecció.
  
3.4. Si la sol·licitud no reuneix els requisits indicats en l'apartat anterior i en la base quarta, es requerirà les persones interessades perquè, en un termini de 10 dies, n'esmenen la falta o presenten els documents preceptius, amb l'advertiment que, en cas contrari, no es donarà curs a la sol·licitud incompleta i se n'arxivarà l'expedient sense cap tràmit més.
  
  
Quarta. Resolució convocatòria
  
4.1. Per a l'avaluació de les sol·licituds, el director general de l'Institut Valencià de la Joventut designarà una comissió avaluadora que valorarà les sol·licituds presentades pels grups per a participar en la Mostra de Teatre Jove '97.
  
La comissió avaluadora estarà presidida pel cap del Servei de Promoció Juvenil de l'Institut Valencià de la Joventut i en formaran part: un tècnic de la Secció d'Iniciatives Culturals, del mateix Servei, i cinc persones de reconegut prestigi en el món de les arts escèniques designades pel director general de l'Institut Valencià de la Joventut, que actuaran com a vocals. El secretari d'aquesta comissió serà designat pel director general de l'Institut Valencià de la Joventut, entre el personal de l'IVAJ.
  
  
4.2. La comissió avaluadora seleccionarà, després de visionar els vídeos i d'estudiar-ne la documentació aportada, els grups que realitzaran les actuacions de la Mostra de Teatre Jove '97, atenent criteris d'originalitat, qualitat dels muntatges, plantejaments estètics i escenogràfics, i altres que puguen deduir-se de la documentació assenyalada en els apartats e) i g) del punt 3.3 de la base tercera.
  
4.3. La comissió avaluadora n'elevarà la proposta al director general de l'Institut Valencià de la Joventut, qui resoldrà la concessió de les ajudes especificades en la base cinquena, en un termini màxim de tres mesos comptadors a partir de l'endemà de l'últim dia hàbil en què podien presentar-se les instàncies. Transcorregut aquest termini sense que se n'aprove la resolució corresponent, totes les sol·licituds s'entendran desestimades.
  
4.4. Les representacions de la Mostra de Teatre Jove '97 es realitzaran entre els mesos de setembre a desembre de 1997, a les sales de teatre que l'Institut Valencià de la Joventut posarà a disposició dels grups per tal de dur-les a terme.
  
Aquestes sales compliran les condicions tècniques per a realitzar els muntatges seleccionats i comptaran amb els equipaments il·luminació i so necessaris.
  
  
Cinquena. Quantia, justificació i pagament de les ajudes
  
5.1. L'import global màxim d'aquestes ajudes és de 4.000.000 PTA., que serà distribuït entre els grups seleccionats per a realitzar les actuacions que conformen la Mostra de Teatre Jove '97.
  
5.2. Per cada actuació que realitzen dins de la Mostra, els grups seleccionats rebran una quantitat econòmica, en concepte d'ajut a les despeses que n'origine l'actuació, de cent mil pessetes (100.000 PTA.). Aquesta ajuda en cap cas no podrà ampliar-se, i el desplaçament i les despeses d'attrezzo i d'escenografia seran a càrrec de cada grup.
  
5.3. El pagament d'aquestes ajudes es farà en una sola vegada, per cada actuació realitzada, sempre que l'activitat s'haja efectuat d'acord amb el programa presentat i que es justifique correctament.
  
5.4. Tots els documents que servisquen per a justificar aquesta ajuda hauran de presentar-se a l'Institut Valencià de la Joventut abans del 30 de desembre de 1997. A partir d'aquest dia el crèdit pressupostari quedarà anul·lat i es perdrà el dret a cobrar l'ajuda concedida.
  
  
Sisena. Obligacions dels beneficiaris
  
6.1. D'acord amb el que disposa l'art. 47 del Decret Legislatiu del 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, els beneficiaris estan obligats a:
  
a) Acreditar, prèviament al cobrament, que estan al corrent de les seues obligacions tributàries i davant de la Seguretat Social.
  
b) Realitzar l'activitat que fonamenta la concessió de l'ajuda.
  
  
c) Presentar un certificat de realització satisfactòria de l'activitat, firmat pel cap del Servei de Promoció Juvenil de l'Institut Valencià de la Joventut.
  
d) Sotmetre's a les actuacions de control financer que corresponguen a la Intervenció General quant a les ajudes concedides.
  
  
e) Comunicar a l'Institut Valencià de la Joventut, en tot cas, l'obtenció concurrent de subvencions o ajudes atorgades per altres administracions o ens públics o privats.
  
6.2. L'import de les ajudes regulades en aquesta convocatòria no podrà ser en cap cas de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que desplegarà la persona beneficiària.
  
  
Setena. Altres determinacions
  
7.1. La participació en aquesta Mostra implica l'acceptació de totes les bases, de manera que podran ser-ne excloses les inscripcions que no complisquen les condicions que s'hi estableixen.
  
  
7.2. L'Institut Valencià de la Joventut es reserva la possibilitat de revocar la concessió de l'ajuda si l'activitat no es correspon bàsicament amb el que s'hi presentà per sol·licitar-la, i en el cas que s'incomplisca alguna de les obligacions que aquestes bases imposen a les persones participants.
  
7.3. L'Institut Valencià de la Joventut resoldrà totes les qüestions que puguen sorgir pel que fa a la interpretació d'aquestes bases.
  
  
Vuitena. Drets de publicació
  
L'Institut Valencià de la Joventut es reserva el dret de publicar aquelles dades, considerades d'interès, de la butlleta d'inscripció, per a la promoció dels joves creadors.
  
  
  
Annex II
  
  
Butlletí d'inscripció en la Mostra de Teatre Jove '97